# Aktivist erfaringer – forår 2017

I løbet af foråret 2017 har jeg været i kontakt med både offentlige organisationer, NGO’ere, aktivister og borgere for at finde ud af hvordan samspillet mellem system og det enkelte individ kan forbedres. Og hvordan borgerperspektivet kan bruges til at udvikle de offentlige ydelser eller tilbud.

I den periode har jeg mødt mange frustrationer fra begge parter.

Borgere og aktivister oplever at kommunen vil kommunalisere initiativer, som borgere har igangsat og drevet i flere år.

Gad vide hvad der skal til for at det kommunale system bakker op omkring borger-initiativer frem for at overtage dem?

Når jeg interviewer repræsentanter for det kommunale system forklarer de at borgerne ikke kan finde ud af det – og derfor har behov for den kommunale procesviden.

På den måde kan en kommune jo få nok at se til – samtidig med at aktive borgere mister lysten til at fortsætte arbejdet.

Det er stadig ikke lykkedes at komme i kontakt med en kommune, der vil lade sig ’forske i’ samtidig med at de samskaber med borgere.

Og efter at jeg er begyndt at arbejde mere aktivistisk, er det ikke blevet lettere.

## Efteråret 2017

Jeg er usikker på næste skridt. I modsætning til når jeg forsker i innovation og ledelse møder jeg mange lukkede døre, når emnet er samskabelse.

Gad vide om det er meningen at slagordene i ’Kommune Forfra’ eller ’Kommune 3.0’ skal omsættes til konkrete og anderledes handlinger.

Jeg er i tvivl.

Derfor fokuserer jeg i første omgang på at medvirke i og bidrage til folkefestivalen RETHINK ACTIVISM, der finder sted på Sydhavnen i Aarhus 15.-17.9 2017.